Sojuz T-6

**Sojuz T-6** () bol sovietsky pilotovaný kozmický let v rámci programu Sojuz. Sojuz T-6 vyštartoval 24. júna 1982 z kozmodrómu Bajkonur k stanici Saľut 7. Na palube lode prileteli k stanici členovia sovietsko-francúzskej posádky Vladimir Džanibekov, Alexander Ivančenkov a Jean-Loup Chrétien.

Členovia posádky Sojuzu T-6 pracovali na pripravených experimentoch na kozmickej stanici a po týždni úspešne pristáli 2. júla 1982 v Kazachstane.

## Posádka
### Členovia návštevnej posádky Saľutu 7
*  Vladimir Džanibekov (3), veliteľ, CPK
*  Alexandr Ivančenkov (2), palubný inžinier, RKK Energija
*  Jean-Loup Chrétien (1), kozmonaut-výskumník, CNES Francúzsko

### Záložná posádka
*  Leonid Kizim, veliteľ
*  Vladimir Soloviov, palubný inžinier
*  Patrick Baudry, kozmonaut-výskumník 

## Priebeh letu
### Štart a spojenie so stanicou
Štart lode prebehol 24. júna 1982 v 16:29:48 UTC z kozmodrómu Bajkonur v Kazašskej SSR. Sojuz T-6 sa dostal na obežnú dráhu a po samostatnom lete a niekoľkých úpravách dráhy sa priblížil ku kozmickej stanici. Približovací manéver riadil palubný počítač Sojuzu, vo vzdialenosti 900 m od stanice kvôli problémom s automatickým navádzacím systémom prevzal ručné riadenie Džanibekov a úspešne spojil Sojuz 25. júna 1982 o 17:46 UTC so zadným spojovacím uzlom Saľutu 7. Po kontrole hermetickosti spojenia posádka prestúpila do stanice, kde sa stretla s členmi základnej posádky Anatolijom Berezovojem a Valentinom Lebedevom. 

### Experimenty
Pre misiu Sojuz T-6 pripravili vedci rad experimentov: 
* Lekárske experimenty
** DS 1 - ultrazvukové meranie rýchlosti prúdenia krvi do mozgu
** ECHOGRAFIA - meranie zmien základných parametrov činnosti srdca
** POSTURE - sledovanie zmien orientácie a polohy v dôsledku vizuálnej stimulácie pri pohybe a v pokoji
* Biologické experimenty
** CYTOS 2 - sledovanie vplyvu antibiotík na rôzne baktérie v podmienkach beztiaže
** BIOBLOC 5 - štúdium vplyvu ťažkých iónov kozmického žiarenia na živé organizmy
* Technologické experimenty ELMA ()
** tepelná kalibrácia sovietskej pece KRISTALL
** DIFFUSION - meranie rýchlosti rozpúšťania tuhej zliatiny vo vlastnej tavenine
** výroba zliatiny hliníka a irídia, teda prvkov, ktoré sa na Zemi nemiešajú
* Astrofyzikálne experimenty
** PIRAMIG - štúdium atmosféry, medziplanetárnej hmoty a slabých galaxií vo viditeľnom a blízkom infračervenom odbore
** PCN () - snímkovanie svetiel nočnej oblohy
** SIRÉNE - registrácia röntgenového žiarenia galaktických a extragalaktických zdrojov
** skúšky aparatúry pre zvýšenie rozlišovacej schopnosti pozorovania gama žiarenia z kozmu

### Pristátie
Dňa 1. júla 1982 bol v rámci testov kozmickej lode Sojuz T-6 skúšobne zapálený na 69 s manévrovací motor, čím došlo k zvýšeniu obežnej dráhy orbitálneho komplexu. Nasledujúceho dňa kozmonauti Džanibekov, Ivančenkov a Chrétien prestúpili na palubu Sojuzu, uzavreli prielezy a po kontrole hermetickosti oddelili v 11:04 UTC Sojuz od Saľutu 7. Po začatí brzdiaceho manévru a odhodenie obytnej a prístrojovej sekcie vstúpila loď vo výške 100 km v 13:57 UTC do atmosféry a bez problémov pristála 2. júla 1982 v 14:21:10 UTC na území Kazachstanu 65 km severovýchodne od mesta Arkalyk.

## Referencie


## Zdroj
* 

Kategória:Kozmické lode Sojuz
Kategória:Kozmické lety s ľudskou posádkou
Kategória:Kozmonautika v 1982